
      RAPORT

asupra proiectului de Lege pentru ratificarea Protocolului de amendare a Convenţiei europene pentru reprimarea terorismului, adoptat la Strasbourg la 15 mai 2003

În conformitate cu prevederile art. 89 şi 107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, în procedură de urgenţă, cu proiectul de Lege pentru ratificarea Protocolului de amendare a Convenţiei europene pentru reprimarea terorismului, adoptat la Strasbourg la 15 mai 2003, trimis cu adresa nr. P.L.X-450 din 24 august 2004, înregistrat sub nr. 31/ 711  din  24 august 2004.

Potrivit prevederilor art. 75 din Constituţie şi ale art. 86 alin. 2 pct. 1 din Regulamentul Camerei Deputaţilor, Camera Deputaţilor este prima Cameră sesizată în cazul acestui proiect de lege, competenţa decizională aparţinând Senatului. 

Consiliul Legislativ  a avizat favorabil proiectul de lege, conform avizului nr. 1222/26.07.2004.

Proiectul de lege are ca obiect ratificarea Protocolului de amendare a Convenţiei europene pentru reprimarea terorismului, adoptat la Strasbourg la 15 mai 2003. 
Protocolul de amendare conţine o serie de prevederi cum sunt:

· lărgirea sferei infracţiunilor supuse procesului de „depolitizare”, în perspectiva înglobării tuturor infracţiunilor prevăzute în convenţiile şi protocoalele ONU privind lupta împotriva terorismului; totodată, dispoziţiile referitoare la infracţiunile conexe au fost actualizate ţinând cont de cele mai recente iniţiative ale ONU;
· o procedură de amendare simplificată ce ar permite adăugarea unor noi infracţiuni la această listă;

· posibilitatea de aderare la Convenţie a statelor având statut de observator;

· introducerea unor clauze ce permit refuzul extrădării.
Proiectul de lege face parte din categoria legilor ordinare. 

În conformitate cu prevederile art. 60 din Regulamentul Camerei Deputaţilor, membrii comisiei  au examinat proiectul de lege în şedinţa din 24 august 2004.

La lucrările comisiei au fost prezenţi  19 deputaţi, din totalul de  20 membri ai comisiei.
După dezbateri, membrii comisiei au hotărât, cu unanimitate de voturi,  ca proiectul de Lege pentru ratificarea Protocolului de amendare a Convenţiei europene pentru reprimarea terorismului, adoptat la Strasbourg la 15 mai 2003, să fie supus, spre dezbatere şi adoptare, plenului Camerei Deputaţilor, în forma prezentată de iniţiator.

